Joel Naukkarinen

Joel Kristian Naukkarinen (s. 30. maaliskuuta 1993, Ummeljoki, Kouvola), tunnetaan myös lempinimellä Rowing Finn, on suomalainen kilpasoutaja, joka edustaa Nesteen Soutajia. Urheilun ohella Naukkarinen on kouluttautunut lääkäriksi ja hän valmistui Itä-Suomen yliopistosta lääketieteen lisensiaatiksi vuonna 2022. Lisäksi Naukkarinen on väitöskirjatutkija Itä-Suomen yliopiston kliinisessä tohtoriohjelmassa. Naukkarinen on sisäsoudun nelinkertainen maailmanmestari, yhdeksänkertainen MM-mitalisti sekä kolminkertainen EM-mitalisti.

Naukkarisen hallussa on 16 Suomen ennätystä ja yksi voimassa oleva maailmanennätys. Suomenmestaruusmitaleita Naukkarisella on 145. Pohjoismaiden mestaruuden Naukkarinen on voittanut vuosina 2015 ja 2022.

Helmikuussa 2022 kansainvälinen soutuliitto valitsi Naukkarisen kuukauden soutajaksi (Rower of The Month).

Arvokisamitalit 
 2018, MM-hopea, 2000m, Alexandria, Yhdysvallat
 2019, EM-pronssi, 2000m, Kööpenhamina, Tanska
 2019, EM-kulta, 200m, Kööpenhamina, Tanska
 2020, EM-pronssi, 500m, Praha, Tšekin tasavalta
 2020, MM-hopea, 500m, Pariisi, Ranska
 2021, MM-kulta, joukkuekilpailu miehet, virtuaalikilpailu (Joel Naukkarinen, Toni Koski, Mika Viitakangas, Teemu Keljo)
 2021, MM-pronssi, 500m, virtuaalikilpailu
 2021, MM-hopea, tunnin soutu, virtuaalikilpailu
 2021, MM-kulta, joukkuekilpailu sekari, virtuaalikilpailu (Joel Naukkarinen, Toni Koski, Sonja Peltola, Anni Keisanen)
 2022, MM-kulta, joukkuekilpailu miehet, Hampuri, Saksa (Joel Naukkarinen, Joonas Kuivalainen, Martti Kirjola, Sam Zerlik)
 2022, MM-kulta, joukkuekilpailu sekari, Hampuri, Saksa (Joel Naukkarinen, Joonas Kuivalainen, Sonja Peltola, Anni Keisanen)
 2022, MM-pronssi, 2000m, Hampuri, Saksa

Sisäsoutu 
Naukkarinen on Suomen menestynein sisäsoutaja. Kaudella 2015 hänestä tuli ensimmäinen miesten avoimen luokan soutaja joka on voittanut Suomen mestaruuden kaikilla matkoilla (500 m, 2 000 m, 10 000 m ja 42 195 m). Keväällä 2022 Naukkarisesta tuli myös jokaisen matkan Suomen ennätyksen haltija, kun hän rikkoi Klaus Geigerin historialliset 2 000 m ja 10 000 m ennätykset vuodelta 1997 . Kaikkiaan Naukkarinen on voittanut sisäsoudussa 9 MM-mitalia ja 3 EM-mitalia . Naukkarinen on rikkonut maailmanennätykset 100m, yhden minuutin ja 100 kilometrin matkalla. 100 kilometrin ennätys 6:06:06,1 (keskivauhti 1:49,8/500m) on yhä voimassa, jonka Naukkarinen souti Kuopion torilla joulukauden avajaisten yhteydessä järjestetyssä tapahtumassa 24.11.2018.

Vuonna 2020 Naukkarinen perusti Suomeen epävirallisen sisäsoutumaajoukkueen, jonka valmentajana hän myös toimii. Suomen joukkue on sen jälkeen voittanut liki jokaisen joukkuekisojen maailmanmestaruuden miesten, naisten ja sekasarjassa . Naukkarinen toimii myös Nesteen Soutajien sisäsoutuvastaavana.

Suomen ennätykset 
Joel Naukkarisella on useita Suomen ennätyksiä sisäsoudussa.

Historia 
Naukkarinen aloitti soudun vuonna 2009 Anjalankosken lukion kirkkovenejoukkueessa . 2010 hän liittyi Valkealan soutajiin, missä hän souti ensimmäisen kautensa. Kesällä 2010 Naukkarinen vaihtoi päälajinsa nyrkkeilystä soutuun. Talvella 2010-2011 Naukkarinen alkoi kilpailemaan sisäsoudussa ja voitti U19-sarjan Suomen mestaruuden 500m, 5000m ja puolimaratonin matkalla. Hänen kovin kilpakumppaninsa oli Kouvolan Soutajien Antti Kilpeläinen. Tämän myötä Naukkarinen vaihtoi kaudelle 2011 seuraa Kouvolan Soutajiin ja alkoi soutamaan puuvenekaksikkoa Kilpeläisen kanssa . Kaksikko oli nuorten sarjassa ylivoimainen ja voitti sprintin myös miesten avoimessa sarjassa. Tämän myötä kaksikko päätti vaihtaa lajia olympialuokkien soutuun tavoitellakseen kansainvälistä tasoa.

Olympialuokkien soutu 
Naukkarinen aloitti olympialuokkien soutu-uransa Antti Kilpeläisen kanssa vuonna 2012. Ensimmäisenä kautena kaksikko voitti U23 SM-kultaa ja avoimen sarjan pronssia. 2013 kaksikko sijoittui Pohjoismaiden mestaruuskisoissa kuudenneksi, voitti ensimmäisenä venekuntana samana vuonna sekä pariairokaksikon että perämiehettömän kaksikon Suomen mestaruuden ja pääsi vuonna 2014 maajoukkueeseen. 2014 kaksikko edusti Suomea ensimmäisessä maailman cupin osakilpailussaan Aiguebeletessa, jossa he soutivat sijalle 12., Varesen U23MM-kisoissa sijalle 11. ja Amsterdamissa aikuisten MM-kisoissa sijalle 18. ennätysajallaan 6:40. Kaksikkona heidät tunnettiin nimellä Finnishpair. Kaksikkoprojekti päättyi vuonna 2016.

2017 Naukkarinen siirtyi yksikköön ja souti Poznanissa maailman cupissa ennätysaikansa 6:53,6. Naukkarisen paras MC-sijoitus yksikössä on 9. Plovdivissa 2019. Opiskelijoiden EM-kisoissa Naukkarinen on soutanut 2016 pronssia, 2017 neljänneksi, 2018 ja 2019 hopeaa . Opiskelijoiden MM-kisoissa Shanghaissa 2018 Naukkarinen souti pronssille. Suomen mestaruuden Naukkarinen on voittanut kaikissa kuudessa avoimessa veneluokassa sekä 2000m että 500m matkalla.

Vuonna 2019 soudun parissa syntyi kohu arvokisavalinnoista, kun Naukkarinen nosti mediassa esiin epämääräisyyksiä soudun valintajärjestelmässä ja päävalmentajan toimimisen hänen kilpakumppaninsa Robert Venin henkilökohtaisena valmentajana.

Sen jälkeen 2019, 2020 ja 2021 Naukkarinen siirtyi soutamaan pariairokaksikkoa Olli-Pekka Karppisen kanssa. Kaksikko sijoittui parhaimmillaan 2019 maailman cupissa Luzernissa sijalle 13. ja Poznanin EM-kisoissa 2020 sijalle 16. Olli-Pekka Karppinen kuuluu tunnettuun soutajasukuun. Olli-Pekan isä on Reima Karppinen ja soudun kolminkertainen olympiavoittaja Pertti Karppinen on Olli-Pekan setä.

Coastal-soutu 
Naukkarinen on soutanut coastal-soutua vuodesta 2019 lähtien . Vuoden 2021 MM-kisoissa Naukkarinen souti kaksikkoa Juho-Pekka Petäjäniemen kanssa ja perämiehellistä nelosta Petäjäniemen, Jukka-Pekka Kaupin, Pekka Mäkelän ja Saija Pihkasen (perähenkilö) kanssa. Suomalaisvenekunnat pääsivät tuolloin ensimmäistä kertaa A-finaaliin lajin MM-kisoissa.

Suomen melonta- ja soutuliiton coastal-jaoksessa Naukkarinen toimii vastuualueenaan maajoukkuetoiminta ja sen perustaminen Suomeen. Naukkarinen on lisäksi Nesteen Soutajien Varsinais-Suomen jaoston coastal-vastaava.

Muita saavutuksia 
Kaikkiaan Naukkarinen on voittanut 145 SM-mitalia eri soutumuodoissa ja veneluokissa. Hänellä on Suomen mestaruus kirkkovenesoudusta, pienistä puuveneistä, kaikilta sisäsoudun matkoilta, olympialuokissa joka matkalta ja veneluokasta ja jokaisesta coastal-soudun veneluokasta. Erikoista on, että Naukkarinen on kilpaillut MM-tasolla kaikissa kolmessa Kansainvälisen soutuliiton (FISA) eri soutulajessa (Olympialuokat, sisäsoutu ja coastal). Olympialuokkien soudussa Naukkarinen on puolestaan kilpaillut MC-tasolla kaikissa pienten veneiden veneluokissa (yksikkö, pariairokaksikko ja perämiehetön kaksikko). Naukkarinen on myös voittanut useita Pohjoismaiden mestaruus ja Nordic Open -mitaleita . 2021 Naukkarinen souti ensimmäisenä soutajana Sulkavan Soudun kilpailureitin olympialuokan yksiköllä ajassa 4:52:51.

Valmennus 
Naukkarisen valmentajina toimii kahdeksasta valmentajasta koostuva kansainvälinen tiimi. Lisäksi valmennuksen taustalla on neljäkymmentä eri asiantuntijaa. Naukkarinen on hakenut valmennusosaamista ulkomailta jo useamman vuoden ajan. Eri valmentajia ja valmennuksellisia osa-alueita:

 Tekniikkavalmennus, päävalmentaja Ken Davey, Australia
 Fysiikkavalmennus, päävalmentaja Tuomas Rytkönen, Athletica
 Lajivalmentaja Suomessa, Jani Heino, Turun urheiluakatemia
 Yleistaito- ja ominaisuusvalmentaja, testaus, Antti Heinänen, Kuopion alueen urheiluakatemia
 Kuormitusfysiologia, liikuntalääketiede ja testaus, Timo Eronen, Kuopio
 Fysiikkavalmennus, metabolia, Hendrik Plevoets, Belgia
 Psyykkinen valmennus
 Maajoukkuevalmennus

Tiimin asiantuntijatuki:

 Digitaaliset palvelut 
 Data-analytiikka
 Ravintovalmennus
 Univalmennus
 Korkeanpaikan harjoittelu
 Neurofysiologia
 Soututeknologia- ja innovaatiotuki
 Soudun biomekaniikka
 Hieronta ja lihashuolto
 Eri erikoisalojen lääkäripalvelut
 Mentorointi ja toiset huippu-urheilijat

Korkeanpaikan harjoittelu 
Mediassa Naukkarinen on tunnettu poikkeuksellisista korkeanpaikan harjoittelumetodeistaan. Naukkarinen on rakentanut useita erilaisia alppitelttoja ja -maskeja eri urheilumuotoihin, elämiseen ja nukkumiseen. Itse rakennetussa alppimajassa hän on harjoitellut Mount Everestin huippua vastaavassa happipitoisuudessa ja kokeillut levossa jopa 12 000 m korkeutta vastaavaa happipitoisuutta.

Koulutus 
Naukkarinen kirjoitti ylioppilaaksi vuonna 2012, minkä jälkeen hän kävi varusmiespalveluksen Lahden Urheilukoulussa ja puolustusvoimien reserviupseerikurssin. Sieltä Naukkarinen haki opiskelemaan lääketiedettä Itä-Suomen yliopistoon ja aloitti opinnot 2013. Naukkarinen suoritti koulutusohjelman yhdeksässä vuodessa henkilökohtaisesta opintosuunnitelmastaan etuajassa valmistuen lääketieteen lisensiaatiksi keväällä 2022.

Tutkimus 
Vuonna 2022 Naukkarinen aloitti tohtorikoulutuksen Itä-Suomen yliopistossa. Väitöskirjatutkimustaan Naukkarinen tekee kliiniselle neurofysiologialle Kuopion Yliopistollisessa sairaalassa. Tutkimusryhmän kanssa he tutkivat väsymyksen tunteen syntymistä aivoissa ja miten siihen voidaan vaikuttaa.

Suku 
Naukkarinen on urheilullisesta suvusta. Serkuista Alexander Madsen pelaa koripalloa ulkomailla ja Suomen maajoukkueessa ja Michaela Madsen sekä Yasmine Madsen lentopalloa Suomen maajoukkueessa.

Mielenkiinnon kohteet 
Naukkarisen mielenkiinnon kohteita ovat neurotieteet ja liikuntafysiologia . Opintojensa loppupuolella hän aloitti näihin liittyviä tutkimushankkeita. Jo ennen lääketieteen opintoja Naukkarinen oli kiinnostunut anatomiasta, urheiluravitsemuksesta ja -psykologiasta sekä valmennuksesta.

Rowing Finn 
Rowing Finn - J.Rex -brändi on syntynyt sosiaalisessa mediassa julkisen nimeämiskilpailun myötä keväällä 2019.

Lähteet 

Suomalaiset lääkärit
Suomalaiset soutajat
Vuonna 1993 syntyneet
Elävät henkilöt